E E L N Õ U

                                                                                                   
Algataja: Narva Linnavalitsus

__.__.2012.a.
NARVA LINNAVOLIKOGU

O T S U S
Narvas








         ___.___.2012.a nr ______
Narva Linnavolikogu 04.12.2008. a otsuse nr 357 “Loa andmine 
Narva Kalevi staadioni rekonstrueerimise lepingu 
sõlmimiseks” muutmine

1. ASJAOLUD JA MENETLUSE KÄIK

04.12.2008. a otsusega nr 357 “Loa andmine Narva Kalevi staadioni rekonstrueerimise lepingu sõlmimiseks” andis Narva Linnavolikogu Narva Linnavalitsusele loa sõlmida Eesti Jalgpalli Liiduga koostööleping Narva Kalevi staadioni rekonstrueerimiseks maksimaalse omafinantseeringuga 7,0 mln krooni. Narva Linnavolikogu 27.05.2010. a otsusega nr 76 suurendati Narva linnal omaosalust 1 058 428 euroni (16 560 800 krooni). 
Aastatel 2009-2011 on Narva linn panustanud Kalevi staadioni rekonstrueerimise kokku 611 818 eurot (2009. aastal – 37 376 eurot, 2010. aastal – 445 208 eurot ja 2011. aastal – 129 234 eurot). Kasutamata jääk moodustab 446 610 eurot. 
Kalevi staadioni lõplikuks rekonstrueerimiseks tuleb rajada kaks tenniseväljakut koos piirdeaiaga, A.Puškini tänava poolne sissesõidutee, parkla valgustus, püstitada piirdeaed ning soetada mono-propüleenglükool. Loetletu ei kuulunud Narva linna ja MTÜ Eesti Jalgpalli Liit (reg 80091598) vahel 08.09.2009.a. sõlmitud koostöölepingu mahtudesse.

Ehitustööde kalkulatsiooni kohaselt lähevad ülalnimetatud ehitustööd maksma 560 030 eurot. Seega on Kalevi staadioni lõplikuks rekonstrueerimiseks täiendavalt vaja rahalisi vahendeid summas 113 420 eurot.

Arvestades staadioni rekonstrueerimisega kaasnevat kõrgendatud avalikku huvi, on antud juhul otstarbekas katta puudujääv rahasumma Narva linna omaosaluse suurendamise arvelt.
Narva Kalevi staadioni rekonstrueerimiseks tehtavad investeeringud vastavad Narva Linnavolikogu 26.09.2007. a määrusega nr 36 kinnitatud „Narva linna arengukava 2008-2021“ tegevuskava visiooni 1 „Kaasaegne infrastruktuur tagab narvalastele ja linna külalistele soodsa, turvalise ja mugava elukeskkonna, samuti loob võimalused ettevõtluse arenguks ja selle konkurentsivõime tõstmiseks“ strateegilise eesmärgi 1.2 „Elukeskkonna infrastruktuur on parandatud“ tegevussuuna 1.2.2 „Soodustada linna infrastruktuuri abil tervislike eluviiside harrastamist ja kvaliteetset vaba aja veetmist” ülesandele 1.2.2.1 „Spordikomplekside ja -rajatiste ehitamine ja rekonstrueerimine“.
Narva Linnavalitsuse Rahandusameti arvutuste kohaselt ei ületata 113 420 euro võrra Narva linna rahaliste kohustuste suurendamisel võlakoormuse lubatud piirmäärasid.
2. ÕIGUSLIKUD ALUSED
Haldusmenetluse seaduse (HMS) § 64 lõike (lg) 1 kohaselt haldusakti kehtetuks tunnistamise kohta sätestatut kohaldatakse ka haldusakti muutmisele. Vastavalt HMS § 64 lg-le 2 haldusorgan otsustab haldusakti muutmise kaalutlusõiguse kohaselt, kui seadus ei keela haldusakti muuta või ei kohusta haldusakti muuta. HMS § 68 lg 2 järgi haldusakti muutmise otsustab haldusorgan, kelle pädevuses oleks haldusakti andmine muutmise ajal. Kooskõlas HMS § 70 lg-ga 1 vormistatakse haldusakti muutmine iseseisva haldusaktiga, mille kohta kehtivad kõik tavalisele haldusaktile kohaldatavad nõuded. 

Kohaliku omavalitsuse korralduse seaduse (KOKS) § 22 lõike (lg) 1 punktide (p-de) 1 ja 8 kohaselt kuulub linnavolikogu ainupädevusse linnaeelarve vastuvõtmine ja muutmine ning laenude võtmine, võlakirjade emiteerimine, kapitalirendi- ja faktooringukohustuste võtmine ning kohustuste võtmine kontsessioonikokkulepete alusel. Vastavalt Narva Linnavolikogu (NLvK) 29.06.2000. a määrusega nr 36/16 kinnitatud „Narva linna põhimääruse“ punktile 4.4.14 kuulub laenude ja teiste varaliste kohustuste võtmine Narva Linnavolikogu pädevusse.
Kohaliku omavalitsuse üksuse finantsjuhtimise seaduse (KOFS) § 38 lg 1 võimaldab kohaliku omavalitsuse üksusel võtta laenu, emiteerida võlakirju, võtta kapitalirendi- ja faktooringukohustusi ning kohustusi teenuste kontsessioonikokkulepete alusel ainult investeeringuteks, osaluste, aktsiate, osade ja muude omakapitaliinstrumentide omandamiseks, KOFS § 37 lg-s 2 nimetatud laenude andmiseks ning KOFS § 34 lg 2 p-des 1-3 ja 7 nimetatud võlakohustuste tasumiseks. Tulenevalt KOKS § 37 lg-st 2 on kohaliku omavalitsuse üksuse eelarve koostamisel, kohustuste võtmisel ja investeeringuprojektide kavandamisel aluseks arengukava ja eelarvestrateegia.
Käesoleva otsuse vastuvõtmiseks on nõutav Narva Linnavolikogu koosseisu häälteenamus (KOKS § 45 lg 5). 
3. OTSUS

Muuta Narva Linnavolikogu 04.12.2008. a. otsuse nr 76 „Loa andmine Narva Kalevi staadioni rekonstrueerimise lepingu sõlmimiseks“ punkte 3.1 ja 3.2 ning sõnastada need järgnevalt:

3.1. Anda Narva Linnavalitsusele luba sõlmida MTÜ-ga Eesti Jalgpalli Liit (reg 80091598) koostööleping Narva Kalevi staadioni rekonstrueerimiseks maksimaalse omafinantseeringuga 1 171 848 eurot, mis kaetakse võetavate laenude arvelt järgmiselt: 2009. aastal – 37 376 eurot; 2010. aastal – 445 208 eurot; 2011. aastal – 129 234 eurot; 2012. aastal – 560 030 eurot.
3.2. Kajastada omafinantseering Narva linna 2012. aasta eelarves.
4. RAKENDUSSÄTTED

4.1. Narva Linnavolikogu Kantseleil teha otsus teatavaks Narva Linnavalitsusele.

4.2. Otsus jõustub seaduses sätestatud korras.
4.3. Otsust on võimalik vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

